શ્યામવર્ણની છોકરી સફળ ન થઈ શકે કે તેના લગ્ન ન થાય તેવું દર્શાવતી જાહેરાતો સમાજમાં ખોટાં ધોરણોને બહાલી આપતી હોય છે. દરેક વ્યક્તિ અલગ હોય છે. વળી પુરુષોને માટે તો ફેરનેસ ક્રીમની જાહેરાતો હમણાં થોડો સમયથી આવવા લાગી, પરંતુ પુરુષના દેખાવ માટે કોઈ ધારાધોરણ હોતા નથી. તેમના દેખાવ માટે ધારાધોરણ હોવા જોઈએ એવું કહેવાનો મતલબ નથી. એવું થવું પણ ન જોઈએ. તો પછી સ્ત્રીઓના દેખાવ માટે શા માટે આગ્રહ સેવવામાં આવે છે? સમાજને બદલવા માટે જરૂરી છે કે આપણી જાતને બદલીએ. ક્યારેય પુરુષો આયનામાં જોઈને પોતાના દેખાવને વખોડતા નથી. આપણી આસપાસ જોઈશું તો પુરુષોના દેખાવમાં પરફેકશન હોતું નથી. તેની સામે આપણને કોઈ વાંધો પણ હોતો નથી, પણ સ્ત્રીને પોતાના દેખાવ માટે એટલો અસંતોષ હોય છે કે તેને માટે એ સર્જરી કરાવતાં પણ અચકાતી નથી.